VEGA præsenterer

**Kidds Store VEGA-drøm bliver til virkelighed**

*Nørrebro-rapperen er tilbage med nyt materiale og er nu klar til at erobre VEGAs største scene den 23. oktober.*Kidd gav tidligere på måneden endelig lyd fra sig igen med singlen ”Gang igen”. En tung, klubbet og sprængfarlig sag, som er første solomateriale fra rapperens hånd siden 2017. Blot tre dage senere landede 2. singlen ”Bare dans”.

Skulle der være nogen som helst tvivl om, hvem Kidd er, så får du lige en reminder her:

Nicholas Westwood Kidd er Nørrebrodrengen, der med tracket "Kysset Med Jamel" (2011) viste hele landet, hvordan man blev en selvgjort rapstjerne på en måde, ingen havde set før. Både i forhold til, hvordan man kunne lyde, og hvordan man kunne udgive og markedsføre sin musik.

Kort efter fulgte kæmpehittet "Ik Lavet Penge", om med ét havde Kidd affyret startskuddet til en ny musikbevægelse, som skulle vise sig at ændre den danske musikscene for altid. Den unge rapper fra Nørrebro smadrede den eksisterende orden i musikbranchen og startede en ny tidsregning, hvor man kunne gøre alt selv, og hvor alt syntes muligt.

"Det er sygt, at der er et kapitel af dansk musikhistorie, der starter med mig", fortalte Kidd i et interview med Soundvenue fra 2019. Og han har skruet forventningerne i vejret om mere nyt materiale og for den kommende koncert i Store VEGA med nedenstående udtalelse.

“Jeg har spillet i VEGA med Cheff, men aldrig haft det for mig selv. Jeg har altid drømt om det, jeg har bare aldrig rykket på det. Så nu tænker jeg bare, at jeg skal blive ved med at udgive, så jeg kan sætte mig selv i en situation, hvor jeg kan spille Store VEGA, og om guderne har min ryg, bliver det udsolgt.”

**Fakta om koncerten:**  
Kidd (DK)   
Fredag den 23. oktober kl. 20:00  
Store VEGA, Enghavevej 40, 1674 Kbh. V  
Billetpris: 180 kr. + gebyr  
Billetsalget starter mandag den 18. maj kl. 10.00 via VEGAs hjemmeside og Ticketmaster.